กรมควบคุมโรคร่วมกับเครือข่ายลดบริโภคเค็ม ประชาชนมีสุขภาพดีภายในปี 2568
นพ.ธเรศ กรัษนัยรวิวงค์ อธิบดีกรมควบคุมโรค เปิดเผยถึงการเป็นประธานการประชุมผนึกกำลังความร่วมมือตามยุทธศาสตร์การลดการบริโภคเกลือและโซเดียมในประเทศไทย ปี พ.ศ. 2559-2568 ว่า การประชุมมีวัตถุประสงค์เพื่อผลักดันแผนนโยบายยุทธศาสตร์การลดการบริโภคเกลือและโซเดียม ตั้งเป้าให้ประชาชนร่วมมือกันลดโซเดียมในอาหารให้ได้ร้อยละ 30 เพื่อให้บรรลุเป้าหมาย ประชาชนมีสุขภาพดีจากการบริโภคเกลือและโซเดียมลดลง ทั้งนี้ โรคไม่ติดต่อ หรือกลุ่มโรค NCDs ประกอบด้วยหลายโรคหลัก เช่น โรคเบาหวาน โรคความดันโลหิตสูง โรคหัวใจและหลอดเลือดสมอง โรคมะเร็ง โรคปอดอุดกั้นเรื้อรัง โรคไตเรื้อรัง เป็นปัญหาสุขภาพสำคัญระดับประเทศ ขณะนี้คนไทยมีการบริโภคโซเดียมสูง 1.8 เท่าของปริมาณที่องค์การอนามัยโลกแนะนำว่าไม่ควรเกิน 2,000 มิลลิกรัมต่อวัน หรือเทียบไม่ควรเกิน 1 ช้อนชาต่อวัน การได้รับโซเดียมเกินต่อเนื่องเป็นระยะเวลานาน เป็นสาเหตุให้เกิดภาวะความดันโลหิตสูงอย่างมีนัยสำคัญ ซึ่งมีคนไทยป่วยด้วยโรคที่สัมพันธ์กับการบริโภคโซเดียมสูงถึง 22.05 ล้านคน โดยเป็นโรคความดันโลหิตสูง 13.2 ล้านคน โรคไต 7.6 ล้านคน โรคหัวใจขาดเลือด 0.75 ล้านคน และโรคหลอดเลือดสมอง 5 แสนคนด้านนายแพทย์อภิชาต วชิรพันธ์ รองอธิบดีกรมควบคุมโรค กล่าวว่า ได้มอบให้กองโรคไม่ติดต่อ ขับเคลื่อนการลดบริโภคโซเดียมระดับจังหวัด ลดการบริโภคโซเดียมของประชาชนให้ได้ตามเป้าหมายดำเนินงานร่วมกับสำนักงานป้องกันควบคุมโรคเขต และสำนักงานสาธารณสุขจังหวัดในปี 2563-2566 รวม 36 จังหวัด และมีแผนขยายผลการดำเนินงานเฝ้าระวังและลดการบริโภคเกลือและโซเดียมระดับจังหวัดให้ครอบคลุมทุกจังหวัด ภายในปี 2568